Onpaar oorbelle vir rekordbedrag opgeveil | Maroela Media
Die onpaar oorbelle (Foto: AP Foto/Kirsty Wigglesworth)
Twee verskillende oorbelle is verlede maand vir 'n rekordbedrag in Genève in Switserland opgeveil.
CNBC berig die oorbelle is afsonderlik deur Sotheby's aangebied, maar is saam deur 'n anonieme koper van Asië opgeraap.
Die oorbelle, "Apollo Blue" en "Artemis Pink", het elk 'n peervormige diamant – die een blou en die ander pienk. Die diamante het 'n hoë mate van deursigtigheid weens die chemiese suiwerheid daarvan. "Apollo Blue" is vir $42,1 miljoen (sowat R537 miljoen) verkoop en "Artemis Pink" vir $15,3 miljoen (sowat R195 miljoen), 'n rekordbedrag vir 'n paar oorbelle.
"Ek is bly die stene is deur dieselfde persoon gekoop sodat dit as 'n paar oorbelle gebruik kan word," het David Bennett, die voorsitter van Sotheby's se afdeling vir internasionale juwele in Switserland, gesê.
Bennett het gesê daar is 'n groot vraag na gekleurde diamante. "In die laaste vyf tot tien jaar was daar 'n drastiese toename in bedrae wat aangebied is vir gekleurde diamante."
Die vorige rekordprys vir oorbelle was die "Miroir de l'Amour"-oorbelle wat in 2016 vir $17,6 miljoen verkoop is.